Emmarentia Dam | SkalkSkryf
« Steeds op pad na Mosselbaai
Uiteindelik; Mosselbaai »
Januarie 31, 2018 deur Louwie
Ons ry toe Sondag na die Johannesburg Botaniese Tuin by Emmarentia Dam. Ons was baie lank gelede n keer of wat daar toe die kinders nog klein was.
Onwillekeurig dink mens dan aan ander tuine wat jy al besoek het, en dan tref mens mos maar vergelykings. In hierdie geval dink ons terug aan die Englischer Garten in Munich.
Daar is die Emmarentia dam in Johannesburg, met kolganse
En daar is die dam in die Engelse tuin in Duitsland (2014), met kolganse.
Daar is n restaurant by die Emmarentia dam
En daar is n restaurant by die dam in Munich
Net in Afrika. Stel jou voor: n Lewensgrote beeld van n steenbokkie in brons op hierdie voetstuk. Ja daar was een, gemaak deur Ernst Ullman en geskenk aan die Johannesburgse Botaniese Tuin in 1975.
In 1998 word die beeld gesteel, opgekap en as skrootmetaal aan n skroothandelaar verkoop. Die kop van die beeld (byna ongeskonde) word deur knap speurders opgespoor (en nee, die skroothandelaar word nie op die plek gekastreer nie).
Die kop word herstel en weer op die voetstuk geplaas … sonder die lyf wat in duisend stukke gekap is.
En nou is die kop ook weg, weer gesteel en weer as skroot verkoop.
Stel jou voor: n Lewensgrote beeld van n steenbokkie in brons op hierdie voetstuk. Stel jou voor.
In die Engelse Tuin by die dam in Munich is daar ook n beeld. Dit is n beeld van n hond en dit is ook van brons. Dit is al lank daar, en dit is steeds daar.
Daar is ook n moderne beeld, een van n aartappel met goudblad bedek. Dit is al lank daar, en steeds ongeskonde.
Vir een of ander rede voel mens so effens hartseer oor Emmarentia, en oor ou Afrika.
Daar is pragtige spuitfontein beelde by Emmarentia se dam, en hulle is ongeskonde.
Daar is selfs n ou slaweklok met n handvol wolk in die agtergrond. Mens wonder waarom die ou reliek uit ons bose verlede ongeskonde gebly het tot nou toe.
In die Engelse Tuin staan hierdie beeld tot vreugde van die Germane wat daagliks die wonder van hulle mooi tuin geniet.
Net soos in Munich is daar baie roeibote, fietsryers, drawwers en wandelaars by Emmarentia. Anders as in Munich is daar by Emmarentia baie (lewendige) honde, meeste sonder leibande. Oral staan daar groot borde wat sê “No Dogs Allowed”, maar die honde kan nie lees nie en steur hulle dus nie aan die verbod nie. Eienaars word ook nie verplig om die honde se gemors agter hulle op te tel nie, met die gevolg dat jy maar versigtig moet trap waar jy gaan.
Ja, Emmarentia is redelik verwaarloos, maar hulle het n William Shakespear tuin (wat die Engelse Tuin nie het nie! Hulle het wel in die een hoek van die tuin n tempel en n beeld van een of ander ou Griekse afgod. Heidings!!). In die tuin is blomme en bome en struike wat Willie in sy geskrifte genoem het, met aanhalings uit sy werke neffens die blom of boom waarin hy na die blom of boom verwys. Daar word ook jaarliks een van sy werke in die tuintjie opgevoer. Daar word ook jaarliks n uitvoering van klassieke musiek deur n Engelse komponis gehou. Ons Botaniese Tuin is dalk verwaarloos, en ons steel bronsbeelde, maar ons is nie ongekultiveerd nie!
Emmarentia se (Engelse) Rose Garden was ongelukkig oor sy beste blomtyd met ons besoek. Die hitte en droogte het sekerlik sy tol geëis. In een hoek was hierdie mooi rose (en n uiters swak foto deur die uwe).
Emmarentia Dam is n gawe plek om n lui Sondag in deur te bring. Daar is baie piekniekplekke onder die bome, en speelplek vir die kinders. Dit is relatief veilig om daar te gaan wandel of rondlê, of met jou fiets te gaan ry. Volgende keer sal ons ons honde saam vat (hulle kan ook nie lees nie!) En ons sal sakkies saamvat vir die optel, soos ons altyd doen.
En dalk eendag, sal ons weer hier gaan loop, in die Duitsers se Engelse Tuin, waar dit stil en rustig is.
Posted in Louwie | Tagged Beelde, Emmarentia Dam, Englischer Garten, Ernst Ullmann, Johannesburg Botaniese Tuin, Munich, Shakespear, Sondag Uitstappie | 6 Kommentaar
op Februarie 1, 2018 at 8:57 vm Toortsie
Soosjy sê, net in Afrika. Ai
op Februarie 1, 2018 at 9:41 vm Hannelie
Mooi tuin. Pip sal moet op tou loop ander gaan die tuin dit nie oorleef nie.
op Februarie 1, 2018 at 10:15 vm ddupl3ss1s
Dankie vir hierdie skrywe
op Februarie 5, 2018 at 11:05 vm Louwie
Ja dit is hartseer Toortsie. Oral in die (beskaafde) wêreld is daar bronsbeelde in openbare plekke en dit staan daar vir jare vir almal om te bewonder en te geniet sonder om beskadig of gesteel te word. Maar ooo weë hier by ons is selfs nie eers dreingat- en mangatdeksels veilig nie. Tragies.
op Februarie 5, 2018 at 11:06 vm Louwie
Nee wat H, die tuin is veilig. Sy sal dit vreeslik geniet. Volgende keer gaan julle saam.
op Februarie 5, 2018 at 11:09 vm Louwie
Plesier Dirkie. Ons geniet ook jou skrywes daar uit die hoekhuis en volg die mannewales van die kleinkinders getrou, hulle is pragtig.